पाएं अपने शहर की ताज़ा ख़बरें और फ्री ई-पेपरडाउनलोड करें
कोविड-19 में आरटीपीसीआर टेस्ट कराने वालों को ना तो रिपोर्ट दी जा रही है और ना ही उनके स्टेटस की जानकारी भेजी जा रही है। इसके बावजूद महानगर पालिका के कर्मचारी आरटीपीसीआर का टेस्ट कराने वालों को जबरन होम क्वॉरेंटाइन कर रहे हैं। मरीजों की तरफ से जब रिपोर्ट का स्टेटस पूछा जाता है तो उन्हें कोई जवाब नहीं दिया जा रहा है। फिलहाल इसकी जांच कराएंगे।
ऐसे 2 लोग सामने आए जिन्होंने बताया कि आरटीपीसीआर टेस्ट कराने के बाद ना तो उन्हें रिपोर्ट दी गई और ना ही कोई जानकारी। इसके बावजूद उन्हें होम आइसोलेशन में रहने के लिए कह दिया गया। उनके घर के बाहर बोर्ड भी लगा दिया गया। दूसरी तरफ प्राइवेट लेबोरेटरी लोगों को मनपा की तरफ से किए टेस्ट की रिपोर्ट नहीं दे रही हैं, लेकिन अपने टेस्ट की रिपोर्ट दे रही हैं।
घर पर पोस्टर चिपकाया, पर रिपोर्ट नहीं दी
निधि तिवारी की रिपोर्ट नहीं भेजने के बाद भी महानगर पालिका के कर्मचारियों ने उनका फॉर्म भरकर उन्हें पॉजिटिव बताते हुए घर पर 5 मई तक होम आइसोलेशन के नियम का पालन करने का पोस्टर चिपका दिया। इसमें उन्हें आरटीपीसीआर टेस्ट में पॉजिटिव बताया गया है।
केस 1 टेस्ट कराया, रिपोर्ट नहीं मिली
वेसू के अमित तिवारी ने बताया कि उन्होंने परिवार के 4 सदस्यों का रैपिड टेस्ट करवाया, लेकिन रिपोर्ट निगेटिव आई। उन्होंने मनपा के सेंटर पर आरटीपीसीआर टेस्ट करवाया। उन्हें इसकी रिपोर्ट नहीं दी लेकिन होम आइसोलेट कर दिया। उनकी पत्नी को कोविड-19 पॉजिटिव भी बता दिया गया। जबकि न तो रिपोर्ट दी गई और न ही इसकी कोई जानकारी मनपा की तरफ से मैसेज की गई।
केस 2 होम क्वॉरेंटाइन के 14 दिन पूरे हो गए पर रिपोर्ट नहीं मिली
पांडेसरा के रहने वाले भोला प्रजापति ने बताया कि उन्होंने आरटीपीसीआर टेस्ट करवाया था, लेकिन रिपोर्ट नहीं दी गई। इस बारे में कोई जानकारी भी नहीं दी गई। 14 दिनों तक होम क्वॉरेंटाइन में रहने का आदेश दे दिया गया। 14 दिन पूरा हो जाने के बाद भी रिपोर्ट नहीं मिली ना ही मनपा का कोई कर्मचारी पूछने आया।
रोज 25000 टेस्ट कराने की क्षमता है। हालांकि 8000 टेस्ट किए जा रहे हैं। कुछ गड़बड़ी हो सकती है। अगर ऐसा कोई मामला है तो जांच कराई जाएगी। ऐसा हो रहा है तो रोक लगाई जाएगी।
-आशीष नायक, हेल्थ अधिकारी, मनपा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva npi_Deva zho_Hant eng_Latn